19.12.2024

**Meretöö seaduse muutmise seaduse eelnõu seletuskiri**

1. **Sissejuhatus**
	1. **Sisukokkuvõte**

Eelnõukohase seadusega võetakse Eesti õigusesse üle kolmest rahvusvahelisest õigusaktist tulenevad meretööd puudutavad sätted.

Esmalt võetakse meretöö seadusesse (MTööS) üle Rahvusvahelise Tööorganisatsiooni (edaspidi *ILO*) meretöö konventsiooni (edaspidi *meretöö konventsioon*) 2022. a vastu võetud muudatused. Nimetatud muudatuste Eesti õigusesse ülevõtmiseks muudetakse lisaks MTööS-ile Vabariigi Valitsuse 10. juuli 2014. a määrust nr 112 „Nõuded laevapere liikme laeval majutamise tingimustele“ ning tervise- ja tööministri 23. juuli 2014. a määrust nr 49 „Laevapere liikme toidunormid ja toitlustamise kord“.

Teiseks võetakse eelnõukohase seadusega üle nõukogu 23. jaanuari 2018. a direktiivi (EL) 2018/131, millega rakendatakse Euroopa Ühenduse Reederite Ühingu ja Euroopa Liidu Transporditöötajate Ametiühingute Liidu sõlmitud kokkulepet muuta direktiivi 2009/13/EÜ kooskõlas 2006. aasta meretöönormide konventsiooni 2014. aasta muudatustega, mille Rahvusvaheline Töökonverents kiitis heaks 11. juunil 2014 (edaspidi *direktiiv 2018/131*), seni üle võtmata sätted ja mille ülevõtmisega seoses on Euroopa Komisjon (edaspidi *komisjon*) pöördunud 3. oktoobril 2022 Eesti poole selgituste saamiseks.

Kolmandaks võetakse üle nõukogu 19. detsembri 2016. a direktiivi (EL) 2017/159, millega rakendatakse Euroopa Liidu põllumajandusühistute üldise liidu (Cogeca), Euroopa Transporditöötajate Föderatsiooni (ETF) ja Euroopa Liidu kalandusettevõtete riiklike organisatsioonide ühenduse (Europêche) vahel 21. mail 2012 sõlmitud kokkulepe, mis käsitleb Rahvusvahelise Tööorganisatsiooni 2007. aasta kalandustöö konventsiooni rakendamist (edaspidi *direktiiv 2017/159*), seni üle võtmata sätted ja mille üle võtmata jätmise tõttu on komisjon algatanud 23. jaanuaril 2020 Eesti suhtes rikkumismenetluse nr INFR(2020)0035.[[1]](#footnote-2)Direktiivi 2017/159 sätete ülevõtmiseks kavandatakse lisaks MTööS-ile muuta Vabariigi Valitsuse 10. juuli 2014. a määrust nr 112 „Nõuded laevapere liikme laeval majutamise tingimustele“, Vabariigi Valitsuse 17. mai 2001. a määrust nr 173 „Kalalaevadele esitatavad töötervishoiu ja tööohutuse nõuded“ ning tervise- ja tööministri 24. juuli 2014. a määrust nr 50 „Meditsiiniabi korraldamise nõuded laeval ja laeval nõutava meditsiinivarustuse loetelu“.

* + 1. ILO meretöö konventsiooni 2022. aasta muudatused

Eelnõukohase seadusega võetakse üle meretöö konventsiooni 2022. a muudatused, mis puudutavad laevapere liikme teavitamist talle tekitatud kahju hüvitamise korrast, laevapere liikmele abi osutamist tema hülgamise korral, riigiasutustepoolset reederi abistamist laevapere liikme surma korral ning laevapere liikme surmajuhtumite uurimist ja Rahvusvahelise Tööbüroo teavitamist vastavatest surmajuhtumitest. Samuti täpsustatakse andmeid, mis peavad olema märgitud kutsehaigestumisest ja tööõnnetusest põhjustatud tervisekahjustuse ja surmaga seotud lepinguliste nõuete hüvitamise tagatise olemasolu tõendaval dokumendil ning kulude hüvitamise tagatise olemasolu tõendaval dokumendil laevapere liikme hülgamise korral.

* + 1. Direktiivi 2018/131 ülevõtmata sätted

Direktiivi 2018/131 ülevõtmata sätted puudutavad finantstagatisi laevapere liikme hülgamise korral ning finantstagatisi kutsehaigestumisest ja tööõnnetusest põhjustatud tervisekahjustuse ja surmaga seotud lepinguliste nõuete hüvitamise korral.

1.1.3 Direktiivi 2017/159 ülevõtmata sätted

Direktiivi 2017/159 ülevõtmata sätted puudutavad haigeid ja vigastatud kalureid ning kalurite ohutuse tagamist.

* 1. **Eelnõu ettevalmistaja**

Eelnõu ja seletuskirja on koostanud Majandus- ja Kommunikatsiooniministeeriumi töösuhete ja töökeskkonna osakonna nõunik Kaia Läänemets-Ester (teenistusest lahkunud), töösuhete poliitika juht Liis Tõnismaa (teenistusest lahkunud) ja töövaldkonna andmete nõunik Ingel Kadarik (e-post ingel.kadarik@mkm.ee, tel 5451 0226). Eelnõu ja seletuskirja on aidanud koostada ka Majandus- ja Kommunikatsiooniministeeriumi töösuhete ja töökeskkonna osakonna nõunik Stella Vogt (e-post stella.vogt@mkm.ee, tel 5886 4172).

Eelnõu juriidilise ekspertiisi on teinud Majandus- ja Kommunikatsiooniministeeriumi õigusosakonna õigusnõunik Ragnar Kass (e-post ragnar.kass@mkm.ee).

Eelnõu ja seletuskirja on keeletoimetanud Justiitsministeeriumi õigusloome korralduse talituse toimetaja Merike Koppel (e-post merike.koppel@just.ee).

* 1. **Märkused**

Eesti ratifitseeris meretöö konventsiooni 23. veebruaril 2016. a vastu võetud Rahvusvahelise Tööorganisatsiooni meretöö konventsiooni ratifitseerimise seadusega (RT II, 08.03.2016, 3). Ratifitseerimiskiri anti ILO-le hoiule 5. mail 2016 ning meretöö konventsioon jõustus Eesti Vabariigi suhtes 5. mail 2017 (RT II, 08.03.2016, 4). 2022. a meretöö konventsiooni muudatused kiidetakse heaks eraldi Rahvusvahelise Tööorganisatsiooni meretöö konventsiooni koodeksi 2022. aasta muudatuste heakskiitmise seaduse eelnõuga.

Eelnõukohase seadusega muudetakse MTööS-i 1. juulil 2023. a jõustunud redaktsiooni (RT I, 30.06.2023, 50).

Eelnõu seadusena vastuvõtmiseks on vajalik Riigikogu poolthäälte enamus.

Eelnõu ei ole seotud isikuandmete töötlemisega isikuandmete kaitse üldmääruse tähenduses.

1. **Seaduse eesmärk**

Eelnõukohase seadusega võetakse üle ILO meretöö konventsiooni 2022. aasta muudatused.

Ülevõetavad ILO meretöö konventsiooni 2022. aasta muudatused puudutavad laevapere liikme teavitamist talle tekitatud kahju hüvitamise korrast, laevapere liikmele abi osutamist tema hülgamise korral, riigiasutustepoolset reederi abistamist laevapere liikme surma korral ning laevapere liikme surmajuhtumite uurimist ja Rahvusvahelise Tööbüroo teavitamist vastavatest surmajuhtumitest. Samuti täpsustatakse meretöö konventsiooni muudatustega andmeid, mis peavad olema kutsehaigestumisest ja tööõnnetusest põhjustatud tervisekahjustuse ja surmaga seotud lepinguliste nõuete hüvitamise tagatise olemasolu tõendaval dokumendil ning kulude hüvitamise tagatise olemasolu tõendaval dokumendil laevapere liikme hülgamise korral.

Ülevõetavad direktiivi 2018/131 sätted puudutavad finantstagatisi laevapere liikme hülgamise korral ning finantstagatisi kutsehaigestumisest ja tööõnnetusest põhjustatud tervisekahjustuse ja surmaga seotud lepinguliste nõuete hüvitamise korral. Näiteks peab laevapere liikme hülgamise korral kulude hüvitamist tõendav vastutuskindlustuse poliis või muu tagatise olemasolu tõendav dokument olema edaspidi kas inglis- või eesti- ja ingliskeelne ning laevapere liikmele peab olema tagatud õigus nõuda oma kulude viivitamatut hüvitamist. Meretöölepingust või kollektiivlepingust tulenevate kutsehaigestumisest või tööõnnetusest põhjustatud tervisekahjustuse või surmaga seotud lepingulised nõuded tuleb samuti edaspidi hüvitada viivitamata ja täies ulatuses ning kehtestatakse keeld mõjutada laevapere liiget nõustuma lepingujärgsest hüvitisest väiksema hüvitisega. Lisaks võib teatud juhtudel põhjendamatute raskuste vältimiseks maksta laevapere liikmele hüvitist mitmes osas.

Ülevõetavate direktiivi 2017/159 sätete kohaselt ei tohi kalalaeva reeder takistada kaptenil teha otsust, mis kapteni professionaalse hinnangu järgi on vajalik pardal viibivate kalurite või laeva ohutuse ning laeva ohutu juhtimise ja käitamise tagamiseks, ning kalalaeva laevapere haigele või vigastatud liikmele tuleb vajaduse korral võimaldada eraldi kajut.

Eelnõule ei ole eelnenud väljatöötamiskavatsust. Eelnõu koosneb enamjaolt sätetest, mida liikmesriik on kohustatud üle võtma. Seega ei ole väljatöötamiskavatsuse koostamine vajalik.

1. **Eelnõu sisu ja võrdlev analüüs**

Eelnõu koosneb MTööS-i muudatustest. Selguse huvides kirjeldatakse MTööS-is tehtavaid muudatusi neid tingivate õigusaktide kaupa:

1. meretöö konventsiooni 2022. a muudatuste ülevõtmisest tingitud MTööS-i muudatused;
2. direktiivi 2018/131 ülevõtmisest tingitud MTööS-i muudatused;
3. direktiivi 2017/159 ülevõtmisest tingitud MTööS-i muudatused.
	1. **Meretöö konventsiooni 2022. a muudatuste ülevõtmisest tingitud MTööS-i muudatused**

**Eelnõu punktiga 4** täiendatakse seaduse § 33 lõiget 2 pärast sõnu „kapten laevapere liikme“ sõnaga „viivitamata“. Seega on sätte uus sõnastus järgmine: „Kui laevapere liikme haigus või vigastus ei võimalda tema ravimist laeval või kui laevapere liikme haigus on ohtlik tema või teiste laeval olevate isikute elule või tervisele või kui ei ole võimalik rakendada meetmeid haiguse leviku vältimiseks, saadab kapten laevapere liikme viivitamata ravile tervishoiuteenuse osutaja juurde.“

Muudatus on tingitud meretöö konventsiooni muudatusest, mille kohaselt lisatakse konventsiooni standardisse A4.1, millega reguleeritakse meditsiiniabi laeval ja kaldal, uus lõige 5. Selle sätte kohaselt peab iga ILO liige tagama viivitamatut arstiabi vajava meremehe viivitamatu laevalt lahkumise oma territooriumil asuvalt laevalt ja juurdepääsu kaldal asuvale meditsiinirajatisele asjakohase ravi saamiseks. Kuna MTööS-i § 33 lõige 2 vastab muus osas juba standardi A4.1 lõikele 5, siis on ainsaks MTööS-is tehtavaks muudatuseks nõue, et laevapere liikmete ravile saatmine peab toimuma viivitamata.

**Eelnõu punktiga 5** täiendatakse paragrahvi 38 lõikega 6. Lisanduva lõike kohaselt teavitab reeder Transpordiametit laevapere liikme surmast mõistliku aja jooksul pärast laevapere liikme surma ja edastab Transpordiametile e-posti teel laevapere liikme surmaga seoses andmed. Need andmed, mis tuleb Transpordiametile edastada, on järgmised: laevapere liikme surma põhjus, laevapere surnud liikme ametikoht laeval, selle laeva tüüp, millel surmajuhtum aset leidis, laeva kogumahutavus, andmed selle kohta, kas laev oli laevapere liikme surma hetkel merel, sadamas, ankrus või ei ole laeva selleaegne asukoht teada, laevapere surnud liikme sugu, laevapere surnud liikme vanus, laevapere surnud liikme teenistusaste, andmed selle kohta, kas laevapere surnud liige töötas tekil, mootoriruumis, toitlustusüksuses või mujal.

Surmajuhtumite kohta andmete esitamise mõistlikku ajavahemikku tuleb hinnata iga juhtumi puhul eraldi. Oluline on see, et reeder ei viivitaks ebamõistlikult kaua vastavate andmete esitamisega pärast surmajuhtumit. Kuna tegelikkuses tuleb laevapere liikme surmajuhtumeid ette harva, ei kaasne reederile uue teavitamiskohustusega liigset halduskoormust. ILO poolt MKM-ile 2024. a kevadel esitatud surmajuhtumite küsimustiku kohaselt tuleb esitada ka selliste surmajuhtumite andmed, mille kohta ei ole uurimistulemused veel selgunud. Seega ei pea andmete esitamiseks ära ootama ametlikke uurimistulemusi, mille selgumine võib teatud juhtudel kaua aega võtta.

Lisatav säte on tingitud meretöö konventsiooni standardi A4.3 lõike 5 muudatusest (asendatakse lõike 5 sissejuhatus, lisatakse uus lõike 5 alapunkt a ja nummerdatakse lõiked ümber). Nimetatud standardi lõike 5 kohaselt peab ILO liige tagama, et kõiki tema lipu all sõitvate laevade pardal töötavate meremeeste surmajuhtumeid uuritakse ja need registreeritakse nõuetekohaselt ning nende kohta esitatakse igal aastal Rahvusvahelise Tööbüroo peadirektorile aruanne, mis avaldatakse ülemaailmses registris. Seejuures on meretöö konventsiooni muudatuste suunise B4.3.5 lõikes 4 täpsustatud, et standardi A4.3 lõike 5 punkti a kohaselt edastatavad surmajuhtumite andmed tuleks esitada Rahvusvahelise Tööbüroo kindlaks määratud vormis ja klassifikatsiooni kasutades. Samuti peaksid surmajuhtumite andmed suunise B4.3.5 lõike 5 kohaselt muu hulgas sisaldama teavet surmajuhtumi liigi (klassifikatsiooni), laeva tüübi ja kogumahutavuse, surmajuhtumi asukoha (merel, sadamas, ankrupaigas) ning meremehe soo, vanuse, ametikoha ja osakonna kohta. Eelnimetatu ongi võetud aluseks § 38 lõiget 6 sõnastades. Paragrahvi 38 lõikes 6 esitatud andmete loetelu on siiski pikem kui suunises, kuivõrd 2024. a kevadel esitas ILO MKM-ile küsimustiku vastavate surmajuhtumite kohta andmete saamiseks ning seal küsiti rohkem andmeid, kui on kirjas suunise B4.3.5 lõikes 5.

Eestis uurib tööõnnetusi, sh laeva pardal toimuvaid tööõnnetusi, Tööinspektsioon, surmajuhtumeid Politsei- ja Piirivalveamet ning laevaõnnetusi Ohutusjuurdluskeskus. Seega vastab Eesti õigus standardi A4.3 lõike 5 uuele sõnastusele osas, mis puudutab seda, et kõiki meremeeste surmajuhtumeid uuritakse ja need registreeritakse nõuetekohaselt. Küll aga puudub Eesti õiguses säte selle kohta, mis puudutab laevapere liikmete surmade kohta andmete esitamist ja nende riigiasutustepoolset kogumist ning seetõttu puudub hetkel ka hea ülevaade sellistest surmajuhtumitest ja võimalus andmeid koondatult ILO-le edastada. Seega on lisatav MTööS-i § 38 lõige 6 vajalik selleks, et viia Eesti õigus kooskõlla meretöö konventsiooniga.

Transpordiametil on juba kehtiva õiguse järgi teatud seadusest tulenev roll seoses laevapere liikmetega juhtunud tööõnnetustega. Näiteks meresõiduohutuse seaduse § 71lõike 3 kohaselt esitab Tööinspektsioon laevaõnnetuse korral, mille puhul viiakse läbi laevapere liikmega juhtunud tööõnnetuse uurimine, uurimise aruande Transpordiametile. Samuti teeb Transpordiamet riiklikku järelevalvet mitmete MTööS-ist tulenevate nõuete täitmise üle. Näiteks teeb Transpordiamet järelevalvet laevapere liikme kojusõidu korraldamise kohustuse reederipoolse täitmise üle, laevapere liikme kutsehaigestumisest ja tööõnnetusest põhjustatud tervisekahjustuse ja surmaga seotud lepinguliste nõuete hüvitamise tagatise kohta sätestatu järgimise üle, selle järgimise üle, mis puudutab reederi tagatist kojusõidu korraldamise kulude hüvitamiseks jne. Arvestades Transpordiameti keskset rolli meretöölepingut puudutavates küsimustes, on Transpordiamet laevapere liikmete surmajuhtumite kohta andmete kogumiseks sobiv asutus.

Seejuures on Rahvusvahelisele Tööbüroole surmajuhtumite kohta ülemaailmses registris avaldamiseks aruannet esitama pädev asutus MKM. Nimelt tuleneb Vabariigi Valitsuse 23. oktoobri 2002. a määruse nr 323 „Majandus- ja Kommunikatsiooniministeeriumi põhimäärus“ (edaspidi *MKM-i põhimäärus*) § 12 punktist 4, et ministeeriumi põhiülesanne on valitsemisalas rahvusvahelise koostöö korraldamine, sealhulgas Euroopa Liidu ja rahvusvaheliste organisatsioonide alane tegevus. Lisaks on MKM-i põhimääruse § 17 punkti 182 kohaselt MKM-i töösuhete ja töökeskkonna osakonna põhiülesanne tööpoliitika kavandamine ja koordineerimine ning selle elluviimise korraldamine. Seetõttu on MKM-i töösuhete ja töökeskkonna osakonna ülesanne tegeleda oma valdkonnas rahvusvaheliste organisatsioonide alase tegevusega ning osakond on pädev esitama aruannet laevapere liikmete surmajuhtumite kohta ILO-le.

Seega hakkab laevapere liikmete surmajuhtumite kohta andmete edastamine ILO-le edaspidi välja nägema selliselt, et reeder esitab Transpordiametile laevapere liikme surma andmed ning Transpordiamet omakorda edastab vastavad andmed MKM-ile, kui ILO on esitanud MKM-ile vastavate andmete saamiseks päringu. Seejuures esitatakse kõnealused andmed isikustamata kujul ja nende kogumise eesmärk on täita meretöö konventsiooni nõudeid, st esitada ILO-le andmed surmajuhtumite kohta.

**Eelnõu punktiga 6** lisatakse MTööS-i § 381, millega reguleeritakse riigi kohustusi laevapere liikme surma korral. Sätte kohaselt aitavad riigiasutused juhul, kui laevapere liikme surm saabus laevasõidu ajal Eesti Vabariigi territoriaalvetes või avamerel enne laeva sisenemist Eesti Vabariigi territoriaalvetesse, vajaduse korral reederil vastavalt oma pädevusele surnukeha või tuha elukohariiki toimetada, võttes arvesse laevapere liikme või tema lähedaste soovi.

MTööS-i muutmise vajadus tuleneb meretöö konventsiooni 2022. a muudatusest, millega lisatakse standardisse A4.1 uus lõige 6. Lisatav lõige näeb ette, et kui meremees suri laevasõidu ajal, aitab ILO liige, kelle territooriumil surm saabus, või kui surm saabus avamerel, siis liige, kelle territoriaalvetesse laev järgmisena siseneb, reederil surnukeha või tuha koduriiki toimetada meremehe või tema lähisugulaste soovi kohaselt.

Pädeva riigiasutuse kohustus reederit aidata seisneb eelkõige nõu andmises selle kohta, kuidas surnukeha või tuhk elukohariiki toimetada. Eelkõige saavad puudutatud isikud selle kohta nõu küsida Välisministeeriumilt, kes teab, mida teha välismaalase surma korral. Seejuures riik surnukeha või tuha elukohariiki toimetamise kulusid ei kanna. Tegelikkuses toimetatakse surnukeha või tuhk välisriiki rahvusvahelise litsentsiga matusebüroode vahendusel, kellelt tuleb tellida selleks vastav teenus.

**Eelnõu punktiga 9** muudetakse § 391 lõiget 3. Paragrahviga reguleeritakse kutsehaigestumisest ja tööõnnetusest põhjustatud tervisekahjustuse ja surmaga seotud lepinguliste nõuete hüvitamise tagatist. MTööS-i § 391 lõike 3 muudatus on tingitud meretöö konventsiooni lisa A4-I muudatusest. Viidatud lisas on sätestatud andmed, mis peavad olema sellisel sertifikaadil või muul dokumentaalsel tõendil finantstagatise olemasolu kohta, mis puudutab meremehe haigust, vigastust või surma (eeskirja 4.2 kohane finantstagatis). Lisapunkti g sõnastust muudetakse järgmiselt: „reederi või registreeritud omaniku nimi, kui see erineb reederi omast“.

Selle tõttu on vaja muuta MTööS-i § 391 lõikes 3 esitatud loetelu andmetest, mis peavad vastutuskindlustuse poliisil või muul tagatise olemasolu tõendaval dokumendil olema. Sättesse lisatakse uus nõue, et vastutuskindlustuse poliisil või muul tagatise olemasolu tõendaval dokumendil peab olema reederi nimi, kui see erineb laevaomaniku nimest (punkt 3).

Seega on MTööS-i § 391 lõike 3 uus sõnastus järgmine: „Vastutuskindlustuse poliisil või muul tagatise olemasolu tõendaval dokumendil, mis on väljastatud laevale, millele kohaldatakse käesolevas paragrahvis sätestatud tagatise nõuet, peavad olema märgitud järgmised andmed: 1) laeva nimi ja Rahvusvahelise Mereorganisatsiooni (IMO) registrinumber ning registreerimissadam; 2) laevaomaniku nimi ja peamine tegevuskoht; 3) reederi nimi, kui see erineb laevaomaniku nimest; 4) tagatise liik ja kestus; 5) tagatiseandja nimi ja peamine tegevuskoht; 6) laeva kutsungsignaal; 7) laevapere liikmete nõuetega tegeleva tagatiseandja töötaja või üksuse telefoninumber ja e-posti aadress; 8) tagatiseandja kinnitus, et tagatisleping vastab Rahvusvahelise Tööorganisatsiooni meretöö konventsiooni standardi A4.2.1 lõike 8 nõuetele.

**Eelnõu punktiga 10** täiendatakse § 60 lõiget 3 neljanda lausega, milles sätestatakse, et kui laevapere liige loetakse hüljatuks MTööS-i § 611 lõike 2 punktides 2 ja 3 sätestatud juhtudel, osutavad sama lõike teises lauses nimetatud riigiasutused vajadusel korral vastavalt oma pädevusele laevapere liikmele abi tema viivitamatu kojusõidu korraldamiseks.

MTööS-i § 611 lõike 2 punkti 2 kohaselt loetakse laevapere liige hüljatuks, kui reeder on jätnud meretöölepingu tingimusi rikkudes laevapere liikme ilma vajalikust ülalpidamisest ja toetusest (piisav toit, majutus, joogivesi, hädavajalik kütus laeva pardal ellujäämiseks, vajalik meditsiiniabi) ning punkti 3 kohaselt siis, kui reeder on meretöölepingu tingimusi rikkudes ühepoolselt lõpetanud laevapere liikmega töösuhte või jätnud talle maksmata meretöölepingus kokkulepitud kahe või enama kuu töötasu.

Muudatus on tingitud meretöö konventsiooni standardi A2.5.1 muudatusest, millega lisatakse sättesse uus lõige 9 järgmises sõnastuses: „Liikmed hõlbustavad meremeeste viivitamatut kojusõitu, sealhulgas juhul, kui nad loetakse hüljatuks standardi A2.5.2 lõike 2 tähenduses“ (s.o siis, kui reeder teeb käesoleva konventsiooni nõudeid või meretöölepingu tingimusi rikkudes järgmist: a) ei kata meremehe kojusõidukulusid või b) on jätnud meremehe ilma vajalikust ülalpidamisest ja toetusest või c) on muul moel ühepoolselt lõpetanud meremehega töösuhte, sealhulgas jätnud talle maksmata lepingujärgse palga vähemalt kahe kuu eest). Lisaks sätestatakse meretöö konventsiooni nimetatud uues lõikes, et sadamariigid, lipuriigid ja tööjõudu tarnivad riigid teevad koostööd tagamaks, et nende territooriumil või nende lipu all sõitval laeval hüljatud meremeeste asendamiseks tööle võetud meremeestele antakse konventsioonist tulenevad õigused. Eelkõige peetakse meremeeste viivitamatu kojusõidu hõlbustamiseks seda, et riigiasutused (nt Transpordiamet ja Välisministeerium) osutavad vastavalt oma pädevusele selleks abi.

**Eelnõu punktiga 11** täiendatakse § 611 lõiget 7. Paragrahviga reguleeritakse tagatist laevapere liikme hülgamise korral. MTööS-i § 611 lõike 7 muudatus on tingitud meretöö konventsiooni lisa A2-I muudatusest. Viidatud lisas on sätestatud andmed, mis peavad olema sertifikaadil või muul dokumentaalsel tõendil finantstagatise kohta seoses meremeeste hülgamisega (eeskirja 2.5 lõike 2 kohane finantstagatis). Lisas asendatakse punkti g sõnastus järgmisega: „reederi või registreeritud omaniku nimi, kui see erineb reederi omast“.

Seetõttu on vaja muuta MTööS-i § 611 lõikes 7 esitatud loetelu andmetest, mis peavad vastutuskindlustuse poliisil või muul tagatise olemasolu tõendaval dokumendil olema. Seega on MTööS-i § 611 lõike 7 uus sõnastus järgmine: „Vastutuskindlustuse poliisil või muul tagatise olemasolu tõendaval dokumendil, mis on väljastatud laevale, millele kohaldatakse käesolevas paragrahvis sätestatud tagatise nõuet, peavad olema märgitud lisaks käesoleva seaduse § 391 lõike 3 punktides 1–6 sätestatud andmetele järgmised andmed: 1) laevapere liikmete abitaotlustega tegeleva tagatiseandja töötaja või üksuse telefoninumber ja e-posti aadress; 2) tagatiseandja kinnitus, et tagatisleping vastab Rahvusvahelise Tööorganisatsiooni meretöö konventsiooni standardi A2.5.2 nõuetele.“

**Eelnõu punktiga 14** täiendatakse § 72 lõiget 1 punktiga 8. Muudatuse kohaselt peab töövahendusteenuse osutaja, kes vahendab laevapere liiget rahvusvahelist meresõitu tegevale laevale, mille kogumahutavus on 200 või enam, edaspidi teavitama laevapere liiget hiljemalt meretöölepingu sõlmimise ajal sama paragrahvi lõikest 2 tulenevast õigusest. Paragrahvi 72 lõikes 2 on sätestatud, et töövahendusteenuse osutaja hüvitab oma kohustuste täitmata jätmisest või mittenõuetekohasest täitmisest laevapere liikmele tekkiva varalise kahju võlaõigusseaduses (VÕS) sätestatud korras. Seega peab töövahendusteenuse osutaja edaspidi teavitama laevapere liiget hiljemalt töölepingu sõlmimise ajal laevapere liikme õigusest nõuda talle tekitatud varalise kahju hüvitamist, kui töövahendusteenuse osutaja ei täida oma kohustusi või täidab need mittenõuetekohaselt.

Muudatus on tingitud meretöö konventsiooni standardi A1.4 muudatusest. Nimetatud standardi lõike 5 punkti c alapunkti vi muudetakse. Muudetud sätte kohaselt peab ILO liige oma õigusnormide või muude meetmetega tagama, et tema territooriumil tegutsevad meremeeste töövahendusteenistused kehtestavad kindlustuse või samaväärse asjakohase meetme abil kaitsesüsteemi, et hüvitada meremeestele rahaline kahju, mis võib neile tekkida juhul, kui töövahendusteenus jääb osutamata või asjaomane reeder ei täida meretöölepingu kohaselt oma kohustusi meremeeste vastu, ning tagavad, et meremehi teavitatakse enne töölevõtmist või töölevõtmise käigus nende kaitsesüsteemijärgsetest õigustest. Võrreldes standardi varasema sõnastusega muudetakse eelnimetatud lause lõpuosa, sätestades, et tuleb tagada, et meremehi teavitataks enne töölevõtmist või töölevõtmise käigus nende kaitsesüsteemijärgsetest õigustest. Eesti õiguses on vastav rahalise kahju hüvitamise kaitsesüsteem VÕS-is sätestatud kahju hüvitamise kord (VÕS-i 7. peatükk).

Meretöö konventsiooni 2022. aasta muudatuste ja Eesti õiguse võrdlustabel on esitatud seletuskirja lisas 1.

* 1. **Direktiivi 2018/131 ülevõtmisest tingitud MTööS-i muudatused**

**Eelnõu punktiga 8** täiendatakse § 391 lõigetega 11–13. Uute lõigete tõttu muudetakse ka paragrahvi pealkirja (**punkt 7**). Nimetatud sätted puudutavad laevapere liikmele hüvitise maksmist olukorras, kus laevapere liikmel on tekkinud meretöölepingust või kollektiivlepingust tulenevad kutsehaigestumisest või tööõnnetusest põhjustatud tervisekahjustuse või surmaga seotud nõuded.

MTööS-i § 391 lõikes 11 sätestatakse, et lõikes 1 nimetatud nõuded tuleb laevapere liikmele hüvitada viivitamata ja täies ulatuses. Sellised § 391 lõikes 1 nimetatud nõuded on laevapere liikme meretöölepingust või kollektiivlepingust tulenevad kutsehaigestumisest või tööõnnetusest põhjustatud tervisekahjustuse või surmaga seotud nõuded.

Muudatus on tingitud direktiivi 2018/131 lisa punkti 3 alapunktis b nimetatud meretöö konventsiooni standardi A4.2 lõike 8 punkti a üle võtmata jätmisest. Selle punkti kohaselt tuleb riigisisestes õigusnormides sätestada, et finantstagatissüsteem, mida kasutatakse selleks, et tagada standardis A4.2.2 määratletud lepinguliste nõuete korral standardi lõike 1 punktis b sätestatud hüvitise maksmine (s.o hüvitis seoses meremehe tööõnnetuse, kutsehaigusega või ametialasest ohust tingitud meremehe surma või pikaajalise töövõimetusega) peab vastama järgmistele miinimumnõuetele: a) ilma et see piiraks käesoleva lõike punkti c kohaldamist, tuleb meretöölepinguga ette nähtud lepinguline hüvitis maksta välja täies mahus ja viivitamatult. Komisjoni hinnangul ei ole Eesti üle võtnud standardi A4.2 lõike 8 punkti a kohast kohustust, et meretöölepinguga ette nähtud hüvitis tuleb maksta välja täies mahus ja viivitamatult. Seetõttu sätestatakse eelnõukohase seadusega, et edaspidi tuleb kõnealused nõuded laevapere liikmele hüvitada viivitamata ja täies ulatuses.

Lisatava paragrahvi 391 lõikega 11 on seotud ka **eelnõu punktis 8** kavandatud muudatus, millega täiendatakse seadust § 391 lõikega 12. Selle sätte kohaselt võib juhul, kui laevapere liikme pikaajalise töövõimetuse tõttu on hüvitise täielikku suurust raske kindlaks määrata, põhjendamatute raskuste vältimiseks erandina lõikest 11 laevapere liikmele hüvitist maksta mitmes osas.

|  |
| --- |
| Muudatus on tingitud direktiivi 2018/131 lisa punkti 3 alapunktis b nimetatud meretöö konventsiooni standardi A4.2 lõike 8 punkti c üle võtmata jätmisest. Nimetatud punkti kohaselt sätestatakse riigisisestes õigusnormides, et finantstagatissüsteem, mida kasutatakse selleks, et tagada standardis A4.2.2 kindlaks määratud lepinguliste nõuete korral kõnealuse standardi lõike 1 punktis b sätestatud hüvitise maksmine, peab vastama järgmistele miinimumnõuetele: […] c) kui meremehe pikaajalise töövõimetuse laadi tõttu on raske kindlaks määrata täielikku hüvitist, millele meremehel võib õigus olla, tehakse talle vahemakse või -maksed, et vältida põhjendamatute raskuste tekitamist. Komisjoni hinnangul ei ole see säte Eesti õigusesse üle võetud. |

Lisaks täiendatakse **eelnõu punkti 8** kohaselt§ 391 lõikega 13, milles sätestatakse, et lõikes 1 nimetatud nõudeid hüvitades ei tohi laevapere liiget mõjutada nõustuma lepingujärgsest hüvitisest väiksema hüvitisega. Muudatus on tingitud direktiivi 2018/131 lisa punkti 3 alapunktis b nimetatud meretöö konventsiooni standardi A4.2 lõike 8 punkti b üle võtmata jätmisest. Nimetatud punkti kohaselt tuleb riigisisestes õigusnormides sätestada, et finantstagatissüsteem, mida kasutatakse selleks, et tagada standardis A4.2.2 kindlaks määratud lepinguliste nõuete korral kõnealuse standardi lõike 1 punktis b sätestatud hüvitise maksmine, peab vastama järgmistele miinimumnõuetele: […] b) meremehele ei tohi avaldada survet lepingulisest summast väiksema maksega nõustumiseks. Komisjoni hinnangul ei ole kõnealune säte Eesti õigusesse üle võetud. Komisjon rõhutas, et standardi A4.2 lõike 8 punktis b sätestatud kohustuse ülevõtmiseks on vaja selget normi, kuna Eesti õiguses ei ole selgelt sätestatud, et meremeestele ei tohi avaldada survet lepingulisest summast väiksema summaga nõustumiseks. Seetõttu lisataksegi eelnõuga MTööS-i vastav sõnaselge säte.

Kuna uute lõigete lisamisega § 391, milles varem oli sätestatud kutsehaigestumisest ja tööõnnetusest põhjustatud tervisekahjustuse ja surmaga seotud lepinguliste nõuete hüvitamise tagatist puudutav, laiendatakse paragrahvi reguleerimisala, täpsustades nõuete hüvitamise korda, siis muudetakse **eelnõu punktiga 7** ka vastavalt paragrahvi pealkirja. Uue pealkirjaga ei viidata enam lepinguliste nõuete hüvitamise tagatisele, vaid lepinguliste nõuete hüvitamisele. Seega on § 391 uus pealkiri „Kutsehaigestumisest ja tööõnnetusest põhjustatud tervisekahjustuse ja surmaga seotud lepinguliste nõuete hüvitamine“.

**Eelnõu punktiga 12** täiendatakse § 611 lõikega 71, mille kohaselt peab edaspidi sama paragrahvi lõikes 7 nimetatud muu tagatise olemasolu tõendav dokument (s.o vastutuskindlustuse poliis või muu tagatise olemasolu tõendav dokument kulude hüvitamiseks laevapere liikme hülgamise korral) olema kas inglis- või eesti- ja ingliskeelne. Komisjon on Eestile ette heitnud, et Eesti õigusesse ei ole konkreetselt üle võetud kohustust, millele on osutatud meretöö konventsiooni standardi A2.5.2 lõikes 7, mille kohaselt peab sertifikaat või muu dokumentaalne tõend finantstagatise olemasolu kohta olema koostatud inglise keeles või sellele peab olema lisatud tõlge inglise keelde. Nimetatud etteheide on eelnõuga kavandatava muudatuse põhjuseks.

**Eelnõu punktiga 13** täiendatakse § 611 lõikega 81.Selle sätte kohaselt on laevapere liikme hülgamise korral laevapere liikmel õigus nõuda § 611 lõikes 3 sätestatud kulude viivitamatut hüvitamist. Selleks peab laevapere liige või tema esindaja esitama tagatiseandjale hüvitise saamiseks taotluse koos tõenditega, et laevapere liikmel on õigus hüvitist saada.

Muudatus on tingitud direktiivi 2018/131 lisa punktis 2 nimetatud meretöö konventsiooni standardi A2.5.2 lõike 8 üle võtmata jätmisest. Selle lõike kohaselt antakse finantstagatissüsteemi (s.o finantstagatissüsteem meremeeste hülgamise korral) kaudu viivitamatult abi, kui meremees või tema nimetatud esindaja esitab sellekohase taotluse ja tõendab kõnealuse standardi lõike 2 kohast (st olukord, kus meremees on hüljatud) õigust abi saada. Komisjon on seisukohal, et vastav säte ei ole Eesti õigusesse üle võetud.

Direktiivi 2018/131 ülevõtmata sätete ja Eesti õiguse võrdlustabel on esitatud seletuskirja lisas 2.

* 1. **Direktiivi 2017/159 ülevõtmisest tingitud MTööS-i muudatused**

**Eelnõu punktidega 1 ja 2** tehakse omavahel seotud muudatused §-desse 2 ja 22. Punktiga 1 täiendatakse MTööS-i kohaldamisala ning lisatakse § 2 lõikesse 31 viide lisatavale § 22 lõikele 2 (eelnõu punktiga 2 lisatav säte). See tähendab, et edaspidi hakkab § 22 lõige 2 kohalduma ka töötamisele alla 24 meetri pikkusel kalalaeval. MTööS-i § 2 lõike 3 kohaselt ei kohaldata MTööS-i üldiselt töötamisele alla 24 meetri pikkusel kalalaeval, kuid erandina sellest reeglist on MTööS-i § 3 lõikes 31 nimetatud MTööS-i sätted, mida ikkagi kohaldatakse ka töötamisele alla 24 meetri pikkusel kalalaeval.

Paragrahvi 22 uue lõike 2 kohaselt ei tohi kalalaeva reeder takistada kaptenil teha otsust, mis kapteni professionaalse hinnangu järgi on vajalik pardal viibivate kalurite või laeva ohutuse ning laeva ohutu juhtimise ja käitamise tagamiseks.

Muudatus on tingitud direktiivi 2017/159 lisa („Kokkulepe, mis käsitleb Rahvusvahelise Tööorganisatsiooni 2007. aasta kalandustöö konventsiooni rakendamist“ (edaspidi *kokkulepe*)) artikli 5 lõike 4 ülevõtmisest. Selle sätte kohaselt ei takista kalalaevareeder kipril sellise otsuse tegemist, mis kipri professionaalse hinnangu kohaselt on vajalik pardal viibivate kalurite ohutuse või laeva ohutuse ning selle ohutu juhtimise ja käitamise tagamiseks. Komisjoni hinnangul ei ole kaubandusliku meresõidu koodeksi § 62 esimeses lõigus sätestatud kapteni üldised kohustused piisavad, et pidada Eesti õigust kokkuleppe vastava sättega kooskõlas olevaks, kuna kokkuleppe kõnealuses artiklis sätestatud tööandja konkreetset kohustust ei ole Eesti õiguses eraldi käsitletud. Seetõttu on komisjon seisukohal, et see säte on seni Eesti õigusesse üle võtmata. Seda kavandatakse teha nüüd eelnõu punktidega 1 ja 2.

**Eelnõu punktiga 3** täiendatakse laevapere haigele või vigastatud liikmele meditsiiniabi andmist reguleerivat § 33 lõikega 11, mille kohaselt võimaldatakse kalalaeva laevapere haigele või vigastatud liikmele vajaduse korral eraldi kajut. Kalalaeva laevapere haige või vigastatud liikme vajadust eraldi kajuti järele hindab kapten juhtumipõhiselt, et tagada individuaalne lähenemine laevapere liikme terviseseisundi hindamisel. Kuivõrd tervisehädade ja vigastuste iseloom ning tõsidus võivad olla väga erinevad, on keeruline täpsemaid vajadusi kajuti võimaldamiseks ette näha. Seetõttu on oluline, et kapten saaks iga juhtumi puhul eraldi hinnata kajuti eraldamise vajadust laevapere haigele või vigastatud liikmele.

Muudatus on tingitud kokkuleppe II lisa punkti 61 ülevõtmisest. Selle punkti kohaselt eraldatakse haigestunud või vigastatud kalurile lisaks direktiivis 92/29/EMÜ sätestatud nõuetele vajaduse korral kajut. Komisjoni hinnangul ei ole see säte Eesti õigusesse üle võetud.

Direktiivi 2017/159 ülevõtmata sätete ja Eesti õiguse võrdlustabel on esitatud seletuskirja lisas 3.

1. **Eelnõu terminoloogia**

Eelnõuga ei võeta Eesti õiguses kasutusele uusi termineid.

1. **Eelnõu vastavus Euroopa Liidu õigusele**

Meretöö konventsiooni 2022. a muudatuste ülevõtmisest tingitud MTööS-i muudatustel ei ole puutumust Euroopa Liidu õigusega.

Ülevõetavaid direktiivi 2018/131 sätteid käsitlevatel sätetel on puutumus Euroopa Liidu õigusega, kuna tegemist on Euroopa Liidu õigusaktiga.

Ülevõetavaid direktiivi 2017/159 sätteid käsitlevatel sätetel on puutumus Euroopa Liidu õigusega, kuna tegemist on Euroopa Liidu õigusaktiga.

**6. Seaduse mõjud**

* 1. **Meretöö konventsiooni 2022. a muudatuste ülevõtmisest tingitud MTööS-i muudatused**

Muudatustega võetakse MTööS-i üle ILO meretöö konventsiooni 2022. aastal vastu võetud muudatused. Muudatustega täpsustatakse laevapere liikmete ravile saatmise tingimusi, reederi ja riigiasutuste kohustusi laevapere liikme surma ja hülgamise korral ning laevapere renditöötajast liikme õigust saada teavet temale tekitatud kahju hüvitamise tingimuste kohta.

Muudatuse rakendamisega kaasneb järgmine mõju: 1) sotsiaalne, sh demograafiline mõju; 2) majanduslik mõju ning 3) mõju riigivalitsemisele, riigiasutuste ja kohaliku omavalitsuse asutuste korraldusele. Eelnõu mõju olulisuse tuvastamiseks hinnati nimetatud mõju nelja kriteeriumi alusel: mõju ulatus, mõju avaldumise sagedus, mõjutatud sihtrühma suurus ja ebasoovitavate mõjude kaasnemise risk. Muudatused ei mõjuta haridust, kultuuri ja sporti, keskkonda, infotehnoloogiat ja infoühiskonda, riigikaitset ja välissuhteid, siseturvalisust ega regionaalarengut, mistõttu ei ole mõju olulisust nendes valdkondades hinnatud.

Lisaks koondatakse eelnõus esitatud muudatustega KMSS-i ja MTööS-i sätted andmete kohta, mis peavad olema kindlustuspoliisil märgitud ning täpsustatakse, et poliisil peab olema esitatud reederi nimi, kui see erineb laevaomaniku nimest. Kuivõrd selle muudatusega jäetakse välja viide teisele seadusele ja nimetatakse kõik kohustused ära MTööS-is, ning sisuline muudatus on väga väike (nõue lisada vajaduse korral poliisile reederi nimi), siis ei ole selle muudatuse mõjusid täpsemalt hinnatud.

**1. muudatus: laevapere liikmete ravile saatmine peab toimuma viivitamata**

Kehtiva seaduse kohaselt tuleb laevapere haige või vigastatud liige toimetada ravile tervishoiuteenuse osutaja juurde, kui teda ei ole võimalik laeval ravida või see võib seada ohtu teiste laeval olevate isikute elu või tervise. Muudatusega täpsustatakse, et ravile toimetamine peab toimuma viivitamata.

**Sotsiaalne, sh demograafiline mõju**

**Mõjutatud sihtrühm**: Eesti laevakinnistusraamatusse või laevapereta prahitud laevade registrisse kantud laevade laevapere liikmed

Mõju ulatus, mõjutatud sihtrühma suurus ja mõju sagedus

Transpordiameti andmetel on 16. oktoobri 2024. a seisuga Eesti laevakinnistusraamatusse või laevapereta prahitud laevade registrisse kantud 190 laeva, millel töötab kokku 628 laevapere liiget. Statistikaameti andmetel[[2]](#footnote-3) töötas 2023. aastal veetranspordi tegevusalal 2900 inimest ning kalapüügi ja vesiviljeluse tegevusalal 900 inimest, asjaomases valdkonnas seega kokku 3800 inimest. Muudatusest mõjutatud sihtrühm moodustab *ca* 16,5% kõikidest veetranspordi, kalapüügi ja vesiviljeluse valdkonna töötajatest, mistõttu on mõjutatud sihtrühm keskmise suurusega.

Eelnõuga kavandatav muudatus mõjutab positiivselt nii arstiabi vajavate kui ka teiste laevapere liikmete tervist ning füüsilist ja vaimset heaolu. Viivitamatu arstiabi tagamine soodustab laevapere raskelt haigestunud või vigastatud liikme ravi alustamist õigel ajal, mis sõltuvalt haigusest või vigastusest võib oluliselt mõjutada hilisemat taastumis- ja paranemisprotsessi. Nakkushaiguste puhul väheneb kiiresti ka võimalik oht teiste laevapere liikmete elule ja tervisele. Võib eeldada, et ka seni ei ole laevapere haigestunud liikme ravile toimetamisega asjatult viivitatud, mistõttu on avalduva mõju ulatus pigem väike. Puuduvad andmed, kui sagedasti tuleb ette olukordi, mil laevapere liige on haigestunud niivõrd raskelt, et teda ei ole võimalik laevas ravida, mistõttu on vaja ta toimetada tervishoiuteenuse osutaja juurde, kuid kuna tegu on pigem ebaregulaarsete olukordadega, on avalduva mõju sagedus väike.

Ebasoovitavate mõjude risk

Muudatus võib suurendada kapteni halduskoormust. Olukorras, kus laevapere haigestunud liiget on tervishoiuteenuse osutaja juurde keeruline toimetada, võib eelnõuga täpsustatud nõue kaasa tuua keerulisema planeerimis- ja korraldamisprotsessi. Kuivõrd võib üldiselt eeldada, et kaptenid ei ole seni laevapere haigestunud liikme tervishoiuteenuse osutaja juurde toimetamisega asjatult viivitanud ning keerulisemad olukorrad on väga erandlikud, on lisahalduskoormuse tekkimine tegelikkuses siiski pigem vähetõenäoline.

Kokkuvõttev hinnang mõju olulisusele

Eelnõuga kavandatav muudatus mõjutab sihtrühma positiivselt, kuna tagab Eestis registreeritud laevade laevapere liikmetele kiirelt vajaliku ravi ning vähendab ka kiiresti võimalikku ohtu teiste laevapere liikmete elule ja tervisele. Mõjutatud sihtrühm moodustab *ca* 16,5% kõikidest veetranspordi, kalapüügi ja vesiviljeluse tegevusala töötajatest, seega on mõjutatud sihtrühm keskmise suurusega. Kuivõrd võib eeldada, et ka seni ei ole laevapere haigestunud liikme ravile toimetamisega asjatult viivitatud ning neid juhtumeid esineb harva, siis on muudatustega kaasneva mõju ulatus ja selle avaldumise sagedus väike. Ebasoovitavate mõjude risk on samuti väike.

**2. muudatus: kohustused seoses laevapere liikme surma ja hülgamisega**

Kehtiva seaduse kohaselt peab reeder või kapten teavitama laevapere liikme surmast tema lähedasi. Eelnõus kavandatavate muudatustega lisatakse reederile kohustus teavitada laevapere liikme surmast Transpordiametit ning esitada Transpordiametile laevapere liikme surmaga seotud andmeid. Samuti sätestatakse muudatusega riigile uued kohustused, mille kohaselt peavad riigiasutused edaspidi vajaduse korral aitama reederil vastavalt oma pädevusele surnukeha või tuha elukohariiki toimetada, võttes arvesse laevapere liikme või tema lähedaste soovi, kui laevapere liikme surm saabus laevasõidu ajal Eesti Vabariigi territoriaalvetes või avamerel enne laeva sisenemist Eesti Vabariigi territoriaalvetesse. Samuti peavad riigiasutused osutama laevapere liikmele abi tema viivitamatu kojusõidu korraldamiseks juhul, kui laevapere liige loetakse hüljatuks.

**Sotsiaalne, sh demograafiline mõju**

**Mõjutatud sihtrühm**: Eesti laevakinnistusraamatusse või laevapereta prahitud laevade registrisse kantud laevade (välja arvatud alla 24 meetri pikkused kalalaevad) laevapere liikmed

Mõju ulatus, mõjutatud sihtrühma suurus ja mõju sagedus

Transpordiameti andmetel oli 16. oktoobri 2024. a seisuga Eestis registreeritud 190 kaubandusliku meresõidu ja kaubandusliku kalapüügiga tegelevat laeva, millel on kokku 628 laevapere liiget ehk keskmiselt 3,3 laevapere liiget laeva kohta. Nende hulgast ei kuulu sihtrühma 56 alla 24 meetri pikkust kalalaeva. Seega on sihtrühma kuuluvate laevade arv 134. Täpne sihtrühma kuuluvate laevade laevapere liikmete arv ei ole teada. Eeldades, et ühel laeval töötab keskmiselt 3,3 laevapere liiget, on sihtrühma kuuluvate laevapere liikmete arv kokku *ca* 442. Statistikaameti andmetel[[3]](#footnote-4) töötas 2023. aastal veetranspordi tegevusalal 2900 inimest ning kalapüügi ja vesiviljeluse tegevusalal 900 inimest, asjaomases valdkonnas seega kokku 3800 inimest. Muudatusest mõjutatud sihtrühm moodustab *ca* 11,6% kõikidest veetranspordi, kalapüügi ja vesiviljeluse valdkonna töötajatest, mistõttu on mõjutatud sihtrühm keskmise suurusega.

Eelnõuga kavandatav muudatus, mille kohaselt peavad riigiasutused osutama laevapere liikmele abi tema viivitamatu kojusõidu korraldamiseks juhul, kui ta loetakse hüljatuks, suurendab laevapere liikmete turvatunnet ja heaolu, aidates vältida stressi ja ebakindlust, mis hülgamisega kaasnevad. Võib eeldada, et ka seni on riigiasutused olnud valmis vajaduse korral laevapere liikmele oma pädevusele vastavat abi pakkuma. Transpordiameti andmetel ei ole laevapere liikme hülgamise juhtumeid esinenud. Seega on avalduva mõju ulatus ja sagedus väike.

Ebasoovitavate mõjude risk

Ebasoovitavaid mõjusid ei tuvastatud.

Kokkuvõttev hinnang mõju olulisusele

Eelnõuga kavandatav muudatus, mille kohaselt peavad riigiasutused osutama laevapere liikmele abi tema viivitamatu kojusõidu korraldamiseks juhul, kui ta loetakse hüljatuks, suurendab laevapere liikmete turvatunnet ja heaolu. Mõjutatud sihtrühm moodustab *ca* 11,6% kõikidest veetranspordi, kalapüügi ja vesiviljeluse tegevusala töötajatest, seega on mõjutatud sihtrühm keskmise suurusega. Kuivõrd võib eeldada, et ka seni on vajalik abi olnud kättesaadav ning hülgamisjuhtumeid esineb väga harva, siis on muudatustega kaasneva mõju ulatus ja mõju avaldumise sagedus väike. Ebasoovitavaid mõjusid ei tuvastatud.

**Mõju majandusele**

**Mõjutatud sihtrühm**: Eesti laevakinnistusraamatusse või laevapereta prahitud laevade registrisse kantud laevade (välja arvatud alla 24 meetri pikkused kalalaevad) reederid

Mõju ulatus, mõjutatud sihtrühma suurus ja mõju sagedus

Transpordiameti andmetel on 16. oktoobri 2024. a seisuga Eesti laevakinnistusraamatusse või laevapereta prahitud laevade registrisse kantud 134 sihtrühma kuuluvat laeva. Reederite täpne arv ei ole teada. Statistikaameti viimaste andmete[[4]](#footnote-5) kohaselt tegutses 2022. aastal veetranspordi tegevusalal 59 ettevõtjat ning kalapüügi ja vesiviljeluse tegevusalal 222 ettevõtjat, kokku 281 ettevõtjat. Muudatusest mõjutatud sihtrühm moodustab 0,19% kõikidest Eesti ettevõtjatest, mistõttu on mõjutatud sihtrühm väikese suurusega.

Reederile seatav laevapere liikme surmajuhtumist teavitamise ja andmete esitamise kohustus suurendab reederi halduskoormust. Riigi kohustus aidata reederil surnukeha elukohariiki toimetada seevastu vähendab reederi halduskoormust. Reederi poolt Transpordiametile esitatavad andmed on lihtsasti kättesaadavad ning Transpordiameti teavitamine laevapere liikme surmast ei ole keeruline. Laevapere liikme surnukeha või tuha elukohariiki toimetamiseks pole üldjuhul reederil riigiasutuste abi vaja, kuna see toimub rahvusvahelise litsentsiga matusebüroode vahendusel, kellelt tellitakse selleks vastav teenus. Seega on muudatusega kaasneva mõju ulatus väike.

Eesti lipu all sõitvatel laevadel on surmajuhtumeid esinenud väga harva – Ohutusjuurdluskeskuse andmetel oli viimane juhtum 2018. aastal. Pole teada, kui palju surmajuhtumeid on aset leidnud laevasõidu ajal Eesti Vabariigi territoriaalvetes või avamerel enne laeva sisenemist Eesti Vabariigi territoriaalvetesse. Kuivõrd tegu on siiski harvaesineva olukorraga, on avalduva mõju sagedus väike.

Ebasoovitavate mõjude risk

Ebasoovitavaid mõjusid ei tuvastatud.

Kokkuvõttev hinnang mõju olulisusele

Eelnõuga kavandatav muudatus, millega kehtestatakse reederile surmajuhtumist teavitamise ja surmajuhtumi kohta andmete esitamise kohustus, suurendab Eestis registreeritud laevade (välja arvatud alla 24 meetri pikkused kalalaevad) reederite halduskoormust, ent muudatus, mille kohaselt peavad riigiasutused abistama reederit laevapere liikme surnukeha või tuha kodumaale toimetamisel hoopis vähendab nende halduskoormust. Kokkuvõttes on halduskoormuse kasv väike. Mõjutatud sihtrühm moodustab kõikidest veetranspordi, kalapüügi ja vesiviljeluse tegevusala ettevõtjatest 0,19%, millest tulenevalt on mõjutatud sihtrühm väike. Kuivõrd surmajuhtumeid esineb harva, on avalduva mõju sagedus samuti väike. Ebasoovitavaid mõjusid ei tuvastatud.

**Mõju riigiasutustele**

**Mõjutatud sihtrühm**: Välisministeerium ja Transpordiamet

Mõju ulatus, mõjutatud sihtrühma suurus ja mõju sagedus

Eelnõuga kavandatavad muudatused, millega kohustatakse pädevaid riigiasutusi abistama reederit vastavalt oma pädevusele vajaduse korral laevapere liikme surnukeha või tuha kodumaale toimetamisel ning aitama laevapere liikmel tema hülgamise korral kojusõitu korraldada, suurendavad vastavate riigiasutuste, eelkõige Välisministeeriumi töökoormust. Samuti suureneb Transpordiameti töökoormus seoses reederi kohustusega teavitada laevapere liikme surmajuhtumist ja edastada laevapere liikme andmed Transpordiametile, kes neid säilitab ja omakorda MKM-ile edastab.

Muudatus mõjutab Transpordiametit ja Välisministeeriumi ehk kahte riigiasutust ja seega muudatusest mõjutatud sihtrühm on väike.

Eelnõu kohaselt seisneb riigiasutuse kohustus reederit abistada eelkõige nõu andmises selle kohta, kuidas surnukeha või tuhk kodumaale toimetada. Tegelikkuses toimetatakse surnukeha või tuhk välisriiki rahvusvahelise litsentsiga matusebüroode vahendusel. Transpordiametile kaasnev kohustus koguda ja edastada andmeid laevapere liikme surmajuhtumite kohta ei nõua suuri muudatusi ega uusi tegevusi võrreldes senise praktikaga. Laevapere hüljatud liikme nõustamine tema kojusõidu korraldamiseks on tavaliselt riigiasutuste pädevuses. Seega on eelnõuga kavandatava muudatuse mõju ulatus väike.

Eesti lipu all sõitvatel laevadel on surmajuhtumeid esinenud väga harva – Ohutusjuurdluskeskuse andmetel oli viimane juhtum 2018. aastal. Pole teada, kui palju surmajuhtumeid on aset leidnud laevasõidu ajal Eesti Vabariigi territoriaalvetes või avamerel enne laeva sisenemist Eesti Vabariigi territoriaalvetesse, kuid eeldatavasti on tegu harvaesineva olukorraga. Transpordiameti sõnul ei ole hülgamisjuhtumeid esinenud. Seega on muudatusega kaasneva mõju avaldumise sagedus väike.

Ebasoovitavate mõjude risk

Ebasoovitavaid mõjusid ei tuvastatud.

Kokkuvõttev hinnang mõju olulisusele

Eelnõuga kavandatavad muudatused, mille kohaselt peavad pädevad riigiasutused andma reederile nõu laevapere liikme surnukeha või tuha elukohariiki toimetamise küsimuses ning mille kohaselt hakkavad reederid esitama Transpordiametile andmeid sumajuhtumite kohta, suurendavad riigiasutuste töökoormust. Muudatusest mõjutatud sihtrühm on väike, kuna puudutab kaht riigiasutust. Kuivõrd tegelikkuses piirdub riigiasutuste kohustus vaid tema pädevusse kuuluva nõu andmisega, surnukeha toimetatakse elukohariiki rahvusvahelise litsentsiga matusebüroode vahendusel ning lisaandmete kogumine ei suurenda oluliselt Transpordiameti töökoormust, on muudatustega kaasneva mõju ulatus väike. Kuna surma- ja hülgamisjuhtumeid esineb harva, on avalduva mõju sagedus samuti väike. Ebasoovitavaid mõjusid ei tuvastatud.

**3. muudatus: laevapere renditöötajast liikme õigus saada teavet temale tekitatud kahju hüvitamise tingimustest**

Kehtiva seaduse kohaselt peab töövahendusteenuse osutaja, kes vahendab laevapere liiget rahvusvahelist meresõitu tegevale laevale, mille kogumahutavus on 200 või enam, hüvitama oma kohustuste täitmata jätmisest või mittenõuetekohasest täitmisest laevapere liikmele tekkinud varalise kahju. Eelnõuga kavandatava muudatuse kohaselt peab töövahendusteenuse osutaja edaspidi teavitama laevapere liiget hiljemalt meretöölepingu sõlmimise ajal tema õigusest nõuda talle tekitatud varalise kahju hüvitamist.

**Sotsiaalne, sh demograafiline mõju**

**Mõjutatud sihtrühm:** laevapere renditöötajast liikmed Eestis registreeritud ja rahvusvahelist meresõitu tegeval laeval, mille kogumahutavus on 200 või enam

Mõju ulatus, mõjutatud sihtrühma suurus ja mõju sagedus

Muudatus, mille kohaselt peab töövahendusteenuse osutaja teavitama laevapere renditöötajast liiget hiljemalt meretöölepingu sõlmimise ajal tema õigusest nõuda talle tekitatud varalise kahju hüvitamist, suurendab laevapere liikmete teadlikkust oma õigustest. Puuduvad andmed, kui paljud laevapere liikmed on renditöötajad, mistõttu ei saa sihtrühma suurust täpselt kindlaks teha.

Samuti pole teada, kui palju on olnud juhtumeid, kus laevapere liikmel on olnud õigus nõuda varalise kahju hüvitamist ning milline on olnud senine praktika meretöölepingute sõlmimisel. Võib eeldada, et muudatusega kaasneva mõju ulatus on väike, kuna laevapere liikmetel on juba praegu võimalus kehtivast seadusest teada saada, et tal on õigus varalise kahju eest hüvitist saada. Kuna olukordi, kus töövahendusteenuse osutaja oma kohustusi ei täida, esineb praktikas pigem harva, on mõju avaldumise sagedus väike.

Ebasoovitavate mõjude risk

Muudatusega suureneb töövahendusteenuse osutaja halduskoormus, kuna teenuseosutaja peab laevapere liikmeid täiendavalt informeerima nende õigusest kahjuhüvitist saada. Koormuse kasv on siiski marginaalne, kuna lisandub vaid üks informeerimiskohustus ja see ei ole märkimisväärne võrreldes juba kehtiva seadusega laevapere liikmeid vahendavale töövahendusteenuse osutajale kehtestatud kohustuste hulgaga.

Laevapere renditöötajatest liikmete puhul kaasneb risk, et töövahendusteenuse osutaja siiski ei teavita laevapere liiget tema õigusest hüvitist nõuda ning seega laevapere liikme teadlikkus oma õigustest ei suurene. Kuna laevapere liikmetel on juba praegu võimalus kehtivast seadusest teada saada, et tal on õigus varalise kahju eest hüvitist saada ja olukordi, kus töövahendusteenuse osutaja oma kohustusi ei täida, esineb pigem harva, on ebasoovitava mõju risk väike.

Kokkuvõttev hinnang mõju olulisusele

Muudatus, mille kohaselt peab töövahendusteenuse osutaja teavitama laevapere renditöötajast liiget hiljemalt meretöölepingu sõlmimise ajal tema õigusest nõuda talle tekitatud varalise kahju hüvitamist, suurendab laevapere liikmete teadlikkust oma õigustest. Sihtrühma suurus pole teada. Muudatusega kaasneva mõju ulatus on väike, kuna laevapere liikmetel on juba praegu võimalus kehtivast seadusest teada saada, et tal on õigus varalise kahju eest hüvitist saada. Mõju avaldumise sagedus on väike, kuna vastavaid olukordi esineb harva. Ebasoovitavate mõjude risk on samuti väike.

* 1. **Direktiivi 2018/131 ülevõtmisest tingitud MTööS-i muudatused**

Eelnõukohase seadusega võetakse üle direktiivi 2018/131 seni ülevõtmata sätted. Kehtiva seaduse kohaselt on Eestis registreeritud ja meretöötunnistusega laeva reederil kohustus omada piisavat rahalist tagatist laevapere liikme meretöölepingust või kollektiivlepingust tulenevate kutsehaigestumisest või tööõnnetusest põhjustatud tervisekahjustuse või surmaga seotud nõuete hüvitamiseks ja kulude hüvitamiseks laevapere liikme hülgamise korral. Eelnõus kavandatava muudatusega täiendatakse seadust, sätestades, et kutsehaigestumisest või tööõnnetusest põhjustatud tervisekahjustuse või surmaga seotud nõuded tuleb laevapere liikmele hüvitada viivitamata ja täies ulatuses. Samuti kehtestatakse keeld mõjutada laevapere liiget nõustuma lepingujärgsest hüvitisest väiksema hüvitisega, lubades samal ajal põhjendamatute raskuste vältimiseks maksta teatud juhtudel laevapere liikmele hüvitist mitmes osas. Kavandatava muudatuse järgi on laevapere liikmel hülgamise korral õigus nõuda kulude viivitamatut hüvitamist ja hüvitise saamiseks peab laevapere liige või tema esindaja esitama tagatiseandjale taotluse koos tõenditega, et laevapere liikmel on õigus hüvitist saada.

Muudatuse rakendamisega kaasneb sotsiaalne, sh demograafiline mõju. Eelnõu mõjude olulisuse tuvastamiseks hinnati nimetatud mõju nelja kriteeriumi alusel: mõju ulatus, mõju avaldumise sagedus, mõjutatud sihtrühma suurus ja ebasoovitavate mõjude kaasnemise risk. Muudatused ei mõjuta majandust, haridust, kultuuri ja sporti, keskkonda, infotehnoloogiat ja infoühiskonda, riigikaitset ja välissuhteid, riigivalitsemist, riigiasutuste ja kohaliku omavalitsuse asutuste korraldust, siseturvalisust ega regionaalarengut, mistõttu ei ole mõju olulisust nendes valdkondades hinnatud.

Lisaks täiendatakse kehtivat seadust sättega, mille kohaselt peab muu tagatise olemasolu tõendav dokument laevapere liikme hülgamise korral olema kas inglis- või eesti- ja ingliskeelne. Kuivõrd tegu on tehnilist laadi muudatusega, mis tõenäoliselt ei too kaasa märkimisväärseid kulusid, ei ole selle muudatuse mõju täpsemalt hinnatud.

**Sotsiaalne, sh demograafiline mõju**

**Mõjutatud sihtrühm:** Eesti laevakinnistusraamatusse või prahitud laevade registrisse kantud ja meretöötunnistusega laevade laevapere liikmed

Mõju ulatus, mõjutatud sihtrühma suurus ja mõju sagedus

Transpordiameti andmetel oli 16. oktoobri 2024. a seisuga Eestis registreeritud 14 meretöötunnistusega laeva, millel töötab 181 laevapere liiget. Statistikaameti andmetel[[5]](#footnote-6) töötas 2023. aastal veetranspordi tegevusalal 2900 inimest ning kalapüügi ja vesiviljeluse tegevusalal 900 inimest, seega kogu valdkonnas kokku 3800 inimest. Muudatusest mõjutatud sihtrühm moodustab *ca* 4,8% kõikidest veetranspordi, kalapüügi ja vesiviljeluse valdkonna töötajatest, mistõttu on mõjutatud sihtrühm väike.

Muudatused, mille kohaselt 1) tuleb kutsehaigestumisest või tööõnnetusest põhjustatud tervisekahjustuse või surmaga seotud lepingulised nõuded viivitamata hüvitada, keelates seejuures laevapere liikme mõjutamise nõustuma väiksema hüvitisega, kuid lubades siiski vajaduse korral maksta hüvitist mitmes osas ning 2) laevapere liikme õigus saada hülgamise korral viivitamata hüvitist, avaldavad laevapere liikmete õigusteadlikkusele ja finantsolukorrale positiivset mõju. Puudub teave, kui palju on laevapere liikmed seni nimetatud nõudeid esitanud ning kuidas need on lahendatud. Kuna kehtiva seaduse kohaselt on laevapere liikmetel juba praegu õigus nõuda nõuete hüvitamist ning muudatusega vaid täpsustatakse vastavaid tingimusi, siis võib eeldada, et mõju ulatus on väike.

Eesti lipu all sõitvatel laevadel on surmajuhtumeid esinenud väga harva – Ohutusjuurdluskeskuse andmetel oli viimane juhtum 2018. aastal. Tööinspektsiooni andmetel[[6]](#footnote-7) registreeriti Eestis 2023. aastal 13 kutsehaigestumise juhtumit ning veonduse ja laonduse tegevusalal 274 tööõnnetust. Statistikaameti andmetel töötas veonduse ja laonduse valdkonnas 2023. aastal 49 900 inimest. Meretöötunnistusega laevade laevapere liikmed moodustavad *ca* 0,4% kogu veonduse ja laonduse valdkonna töötajatest. Seega võib eeldada, et nimetatud laevapere liikmete puhul registreeritakse tööõnnetusi ja kutsehaigestumisi väga harva. Transpordiameti info kohaselt ei ole laevapere liikmete hülgamise juhtumeid esinenud. Seega on muudatuste mõju avaldumise sagedus väike.

Ebasoovitavate mõjude risk

Eelnõuga kavandatav muudatus, mille kohaselt peab laevapere liige või tema esindaja hülgamise korral hüvitise saamiseks esitama tagatiseandjale taotluse koos tõenditega, et laevapere liikmel on õigus hüvitist saada, suurendab laevapere hüljatud liikme halduskoormust. Kuna taotlusvorm ei ole eeldatavasti keeruline täita, tõendid on lihtsasti kättesaadavad ning hülgamisjuhtumid harukordsed (Transpordiameti andmetel neid seni toimunud ei ole), siis on ebasoovitava mõju ulatus väike.

Kokkuvõttev hinnang mõju olulisusele

Eelnõuga kavandatavad muudatused, mille kohaselt 1) tuleb kutsehaigestumisest või tööõnnetusest põhjustatud tervisekahjustuse või surmaga seotud lepingulised nõuded viivitamata hüvitada, keelates seejuures laevapere liikme mõjutamise nõustuma väiksema hüvitisega, kuid lubades siiski vajaduse korral maksta hüvitist mitmes osas ning 2) laevapere liikme õigus saada hülgamise korral viivitamata hüvitist, avaldavad laevapere liikmete õigusteadlikkusele ja finantsolukorrale positiivset mõju. Mõjutatud sihtrühm moodustab *ca* 4,8% veetranspordi, kalapüügi ja vesiviljeluse valdkonna töötajatest, mistõttu on sihtrühm väike. Kuna kehtiva seaduse kohaselt on laevapere liikmetel juba praegu õigus nõuda nõuete hüvitamist ning muudatusega vaid täpsustatakse vastavaid tingimusi, siis võib eeldada, et mõju ulatus on väike. Kuna laevapere liikmetel esineb tööõnnetusi ja kutsehaigestumisi väga harva ning hülgamisjuhtumid seni puuduvad, on muudatuste mõju avaldumise sagedus samuti väike. Ebasoovitavate mõjude risk on ka väike.

* 1. **Direktiivi 2017/159 ülevõtmisest tingitud MTööS-i muudatused**

Eelnõuga kavandatakse üle võtta direktiivi (EL) 2017/159 seni ülevõtmata sätted. Eelnõuga täiendatakse reederi kohustusi ning täpsustatakse laevapere haigele või vigastatud liikmele meditsiiniabi andmisega seotud nõudeid.

Muudatuse rakendamisega kaasneb sotsiaalne, sh demograafiline mõju. Eelnõu mõjude olulisuse tuvastamiseks hinnati nimetatud mõju nelja kriteeriumi alusel: mõju ulatus, mõju avaldumise sagedus, mõjutatud sihtrühma suurus ja ebasoovitavate mõjude kaasnemise risk. Muudatused ei mõjuta majandust, haridust, kultuuri ja sporti, keskkonda, infotehnoloogiat ja infoühiskonda, riigikaitset ja välissuhteid, riigivalitsemist, riigiasutuste ja kohaliku omavalitsuse asutuste korraldust, siseturvalisust ega regionaalarengut, mistõttu ei ole mõju olulisust nendes valdkondades hinnatud.

**1. muudatus: reeder ei tohi takistada laevakaptenil teha ohutust tagavaid otsuseid**

Eelnõukohase seadusega täiendatakse reederi kohustusi, sätestades, et Eesti laevakinnistusraamatusse või laevapereta prahitud laevade registrisse kantud kalalaeva reeder ei tohi takistada kaptenil teha otsust, mis kapteni professionaalse hinnangu järgi on vajalik pardal viibivate kalurite või laeva ohutuse ning laeva ohutu juhtimise ja käitamise tagamiseks.

**Sotsiaalne, sh demograafiline mõju**

**Mõjutatud sihtrühm:** Eesti laevakinnistusraamatusse või laevapereta prahitud laevade registrisse kantud kalalaevade laevapere liikmed

Mõju ulatus, mõjutatud sihtrühma suurus ja mõju sagedus

Transpordiameti andmetel oli 16. oktoobri 2024. a seisuga Eestis registreeritud 190 kaubandusliku meresõidu ja kaubandusliku kalapüügiga (v.a sisevee kalalaevad) tegelevat laeva, millel on kokku 628 laevapere liiget ehk keskmiselt 3,3 laevapere liiget laeva kohta. Nende hulgas on 80 kaubandusliku kalapüügiga tegelevat laeva ja lisaks viis sisevetel tegutsevat kalalaeva. Täpne kalalaevade laevapere liikmete arv ei ole teada. Eeldades, et ühel laeval töötab keskmiselt 3,3 laevapere liiget, on kalalaevade laevapere liikmete arv kokku hinnanguliselt 281. Statistikaameti andmetel[[7]](#footnote-8) töötas 2023. aastal kalapüügi ja vesiviljeluse tegevusalal kokku 900 töötajat. Muudatusest mõjutatud sihtrühm moodustab *ca* 31% kõikidest kalapüügi ja vesiviljeluse valdkonna töötajatest, mistõttu on mõjutatud sihtrühm keskmise suurusega.

Muudatus, mille kohaselt ei tohi reeder takistada kaptenil langetada otsuseid kalurite ja laeva ohutuse ning laeva ohutu juhtimise ja käitamise tagamiseks, avaldab positiivset mõju laevapere liikmete elule ja tervisele, kuna tagab laevapere liikmete ohutuse laeval. Pole teada, kuidas reederid ja laevakaptenid on seni laeva ohutuse tagamise otsustes kokkuleppele jõudnud, kuid kuna juba kehtiva seaduse § 22 punkti 2 alusel on reederil kohustus tagada laeval ohutud töö- ja elamistingimused, võib eeldada, et reeder ei takista juba praegu laevakaptenil ohutute tingimuste tagamist laeval. Seega on avalduva mõju ulatus eeldatavasti väike. Puuduvad andmed, kui sageli on vastavaid olukordi ette tulnud, kuid eeldatavasti on tegu harvaesinevate ja ebaregulaarsete olukordadega, mistõttu on avalduva mõju sagedus väike.

Ebasoovitavate mõjude risk

Ebasoovitavaid mõjusid ei tuvastatud.

Kokkuvõtlik hinnang mõjude olulisusele

Eelnõuga kavandatavad muudatused mõjutavad sihtrühma positiivselt, kuna tagavad Eestis registreeritud kalalaevade laevapere liikmetele ohutud elu- ja töötingimused. Mõjutatud sihtrühm moodustab *ca* 31% kõikidest kalapüügi ja vesiviljeluse tegevusala töötajatest, mistõttu on mõjutatud sihtrühm keskmise suurusega. Kuna juba kehtiva seaduse alusel on reederil kohustus tagada laeval ohutud töö- ja elamistingimused, võib eeldada, et reeder ei takista juba praegu laevakaptenil ohutute tingimuste tagamist laeval ning avalduva mõju ulatus on väike. Eeldatavasti on tegu harvaesinevate ja ebaregulaarsete olukordadega, mistõttu on avalduva mõju sagedus samuti väike. Ebasoovitavaid mõjusid ei tuvastatud.

**2. muudatus: kalalaeva laevapere vigastatud või haigestunud liikmele võimaldatakse vajaduse korral eraldi kajut**

Eelnõuga täpsustatakse kehtivat seadust seoses laevapere haigele või vigastatud liikmele meditsiiniabi andmisega, lisades uue nõude, et kalalaeva laevapere vigastatud või haigestunud liikmele tuleb vajaduse korral võimaldada eraldi kajut.

**Sotsiaalne, sh demograafiline mõju**

**Mõjutatud sihtrühm:** Eesti laevakinnistusraamatusse või laevapereta prahitud laevade registrisse kantud kalalaevade laevapere liikmed

Mõju ulatus, mõjutatud sihtrühma suurus ja mõju sagedus

Transpordiameti andmetel oli 16. oktoobri 2024. a seisuga Eestis registreeritud 190 kaubandusliku meresõidu ja kaubandusliku kalapüügiga (v.a sisevee kalalaevad) tegelevat laeva, millel on kokku 628 laevapere liiget ehk keskmiselt 3,3 laevapere liiget laeva kohta. Nende hulgas on 80 kaubandusliku kalapüügiga tegelevat laeva ja lisaks viis sisevetel tegutsevat kalalaeva. Täpne kalalaevade laevapere liikmete arv ei ole teada. Eeldades, et ühel laeval töötab keskmiselt 3,3 laevapere liiget, on kalalaevade laevapere liikmete arv kokku hinnanguliselt 281. Statistikaameti andmetel[[8]](#footnote-9) oli 2023. aastal kalapüügi ja vesiviljeluse tegevusalal kokku 900 töötajat. Muudatusest mõjutatud sihtrühm moodustab *ca* 31% kõikidest kalapüügi ja vesiviljeluse valdkonna töötajatest, mistõttu on mõjutatud sihtrühm keskmise suurusega.

Muudatused, mille kohaselt tuleb kalalaeva laevapere vigastatud või haigestunud liikmele võimaldada vajaduse korral eraldi kajut, mõjutab positiivselt laevapere liikmete tervist, kuna tagab haigestumise või vigastuse korral taastumiseks vajaliku rahu ning kaitseb laevapere mittehaigestunud liikmeid võimaliku nakkuse eest.

Pole teada, kui sageli kalalaevade laevapere liikmed laevas haigestuvad või vigastusi saavad ning kuidas vastavaid olukordi tegelikkuses lahendatakse. Kuivõrd tegu on ebaregulaarsete ja eeldatavasti harva juhtuvate ning ajutiste olukordadega, siis on avalduva mõju ulatus ja mõju avaldumise sagedus väike.

Ebasoovitavate mõjude risk

Muudatus mõjutab negatiivselt neid laevapere liikmeid, kes peavad oma kajuti haigestunud kolleegile loovutama, põhjustades sellega neile ajutist ebamugavust. Kuivõrd tegu on ebaregulaarsete ja eeldatavasti harva juhtuvate ning ajutiste olukordadega, on kaasnev negatiivne mõju väike.

Kokkuvõtlik hinnang mõjude olulisusele

Eelnõuga kavandatavad muudatused mõjutavad positiivselt sihtrühma tervist, kuna tagavad Eestis registreeritud kalalaevade laevapere liikmetele ohutud elu- ja töötingimused. Mõjutatud sihtrühm moodustab *ca* 31% kõikidest kalapüügi ja vesiviljeluse tegevusala töötajatest, mistõttu on mõjutatud sihtrühm keskmise suurusega. Kuivõrd tegu on ebaregulaarsete ja eeldatavasti harva juhtuvate ning ajutiste olukordadega, on mõju ulatus, avalduva mõju sagedus ja ebasoovitavate mõjude avaldumise risk väike.

**7. Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud**

Seaduse rakendamisega ei kaasne riigile ja kohalikule omavalitsusele tegevusi ega eeldatavaid kulusid ja tulusid.

**8. Rakendusaktid**

Eelnõu vastuvõtmiseks ja jõustumiseks ei ole vaja vastu võtta uusi rakendusakte.

Meretöö konventsiooni muudatuste Eesti õigusesse ülevõtmiseks on vaja muuta ka Vabariigi Valitsuse 10. juuli 2014. a määrust nr 112 „Nõuded laevapere liikme laeval majutamise tingimustele“ ning tervise- ja tööministri 23. juuli 2014. a määrust nr 49 „Laevapere liikme toidunormid ja toitlustamise kord“.

Direktiivi 2017/159 sätete ülevõtmiseks on vaja lisaks MTööS-ile muuta ka Vabariigi Valitsuse 10. juuli 2014. a määrust nr 112 „Nõuded laevapere liikme laeval majutamise tingimustele“, Vabariigi Valitsuse 17. mai 2001. a määrust nr 173 „Kalalaevadele esitatavad töötervishoiu ja tööohutuse nõuded“ ning tervise- ja tööministri 24. juuli 2014. a määrust nr 50 „Meditsiiniabi korraldamise nõuded laeval ja laeval nõutava meditsiinivarustuse loetelu“.

**9. Seaduse jõustumine**

Seadus jõustub üldises korras. Eelnõukohased muudatused ei too sihtrühmadele kaasa lisakohustusi või uusi nõudeid, millega kohanemiseks oleks vaja lisaaega.

**10. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse kooskõlastamiseks eelnõude infosüsteemi (EIS) kaudu Justiitsministeeriumile, Välisministeeriumile, Kliimaministeeriumile ja Sotsiaalministeeriumile ning arvamuse avaldamiseks Eesti Ametiühingute Keskliidule, Eesti Kaubandus-Tööstuskojale, Eesti Tööandjate Keskliidule, Eesti Meremeeste Sõltumatule Ametiühingule, Eesti Laevaomanike Liidule, Eesti Laevajuhtide Liidule ja Eesti Kindlustusseltside Liidule.

Algatab Vabariigi Valitsus „…“ „…………………“ 2024. a.

1. 23. jaanuaril 2020 algatatud rikkumismenetluses juhtis Euroopa Komisjon Eesti tähelepanu sellele, et Eesti ei olnud kõnealust direktiivi tähtajaks üle võtnud. Eesti vastas komisjoni kirjale 24. märtsil 2020, märkides, et Eesti on direktiivi 2017/159 Eesti õigusesse üle võtnud (Eesti õigusaktide vastavad muudatused jõustusid 20. märtsil 2020 ja 9. märtsil 2020). Komisjon pöördus Eesti poole sama direktiivi ülevõtmist puudutavate küsimustega uuesti 16. jaanuaril 2024, nimetades konkreetsed sätted, mis komisjoni hinnangul on Eesti õigusesse üle võtmata. Eesti vastas sellele kirjale 6. märtsi 2024. a kirjaga, milles lubas üle võtmata sätted Eesti õigusesse üle võtta ning esitas selgitusi sätete kohta, mis Eesti hinnangul vastavad Eesti õigusele. [↑](#footnote-ref-2)
2. [Tabel TT0200](https://andmed.stat.ee/et/stat/sotsiaalelu__tooturg__heivatud__aastastatistika/TT0200): hõivatud ja palgatöötajad tegevusala järgi. [↑](#footnote-ref-3)
3. [Tabel TT0200](https://andmed.stat.ee/et/stat/sotsiaalelu__tooturg__heivatud__aastastatistika/TT0200): hõivatud ja palgatöötajad tegevusala järgi. [↑](#footnote-ref-4)
4. [Tabel EM001](https://andmed.stat.ee/et/stat/majandus__ettevetete-majandusnaitajad__ettevetete-tulud-kulud-kasum__aastastatistika/EM001): ettevõtete majandusnäitajad tegevusala ja tööga hõivatud isikute arvu järgi. [↑](#footnote-ref-5)
5. [Tabel TT0200](https://andmed.stat.ee/et/stat/sotsiaalelu__tooturg__heivatud__aastastatistika/TT0200): hõivatud ja palgatöötajad tegevusala järgi. [↑](#footnote-ref-6)
6. <https://www.ti.ee/asutus-uudised-ja-kontaktid/kontakt/statistika> [↑](#footnote-ref-7)
7. [Tabel TT0200](https://andmed.stat.ee/et/stat/sotsiaalelu__tooturg__heivatud__aastastatistika/TT0200): hõivatud ja palgatöötajad tegevusala järgi. [↑](#footnote-ref-8)
8. [Tabel TT0200](https://andmed.stat.ee/et/stat/sotsiaalelu__tooturg__heivatud__aastastatistika/TT0200): hõivatud ja palgatöötajad tegevusala järgi. [↑](#footnote-ref-9)